pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-ผู้นำไทยและญี่ปุ่นยืนยันร่วมขับเคลื่อนพัฒนาอนุภูมิภาคโดยเน้นการเชื่อมโยงในทุกมิติ
วันจันทร์ที่ 8 ตุลาคม 2561
ผู้นําไทยและญี่ปุ่นยืนยันร่วมขับเคลื่อนพัฒนาอนุภูมิภาคโดยเน้นการเชื่อมโยงในทุกมิติ
ผู้นําไทยและญี่ปุ่นยืนยันร่วมขับเคลื่อนพัฒนาอนุภูมิภาคโดยเน้นการเชื่อมโยงในทุกมิติ
วันนี้ (8 ต.ค. 2561) เวลา 17.45 น. ตามเวลาท้องถิ่น พลเอก ประยุทธ์ จันทร์โอชา นายกรัฐมนตรี พบหารือทวิภาคีกับนายชินโซ อาเบะ (H.E. Mr. Shinzo Abe) นายกรัฐมนตรีญี่ปุ่น ณ ทําเนียบรัฐบาลญี่ปุ่น กรุงโตเกียว ประเทศญี่ปุ่น ก่อนการประชุมผู้นํากรอบความร่วมมือลุ่มน้ําโขงกับญี่ปุ่น และหลังการหารือ มีการแถลงข่าวร่วมดังนี้
นายกรัฐมนตรีและนายกรัฐมนตรีญี่ปุ่นมีความยินดีที่ในช่วงที่ผ่านมา ความสัมพันธ์ไทย และญี่ปุ่นมีพัฒนาการหลายด้านและมีความแน่นแฟ้นอย่างต่อเนื่อง ทั้งในระดับพระราชวงศ์ การเมือง เศรษฐกิจ และการไปมาหาสู่ระหว่างประชาชนและความร่วมมือระหว่างท้องถิ่น โดยเมื่อปีที่แล้ว ทั้งสองฝ่ายยังได้เฉลิมฉลองการครบรอบ 130 ปี การสถาปนาความสัมพันธ์ทางการทูตไทย - ญี่ปุ่น และทั้งสองฝ่ายจะสานต่อความร่วมมือต่อไปในทุก ๆ ด้าน
ทั้งสองฝ่ายได้หารือเกี่ยวกับประเด็นภูมิภาค โดยจะร่วมมือกันเพื่อสันติภาพในอนุภูมิภาคและภูมิภาค และประเด็นทวิภาคี รวมทั้ง ความร่วมมือในหลายด้าน โดยเฉพาะความร่วมมือภายใต้ความตกลงการค้าเสรีทั้ง CPTPP, RCEP และ JTEPA รวมทั้งการพิจารณาเปิดตลาดสินค้าเกษตรของไทยมากขึ้น
นายกรัฐมนตรีขอบคุณญี่ปุ่นที่ให้ความร่วมมือในการยกระดับอุตสาหกรรมเป้าหมายของไทย ตามนโยบาย Thailand 4.0 โดยนําแนวคิด Connected Industries ของญี่ปุ่นมาประยุกต์ใช้ เพื่อเสริมสร้างความเข้มแข็งของ SMEs และ Start-ups ของทั้งสองประเทศ รวมทั้งให้ความร่วมมือในการพัฒนาทรัพยากรมนุษย์ของไทยในหลากหลายโครงการ ซึ่งจะทําให้ไทยสามารถผลิตแรงงานด้านเทคนิคที่มีมาตรฐานสูง และรองรับการลงทุนของญี่ปุ่นในอุตสาหกรรมเป้าหมายในไทยได้อย่างต่อเนื่อง รวมทั้ง ผลักดันการลงทุนของภาคเอกชนญี่ปุ่นใน EEC ซึ่งเป็นหัวใจของการพัฒนาเศรษฐกิจไทยและเชื่อมโยงสู่อนุภูมิภาคลุ่มน้ําโขงในระยะต่อไป โดยเฉพาะการผลักดันให้เอกชนญี่ปุ่นถึงกว่า 600 คนมาเยือนไทยเมื่อปีที่แล้ว เป็นการตอกย้ําว่าญี่ปุ่นเป็นนักลงทุนอันดับหนึ่งในไทยและใน EEC ได้เป็นอย่างดี และไทยยินดีที่เอกชนญี่ปุ่นสนใจที่จะเข้าร่วมในโครงการพัฒนาโครงสร้างพื้นฐานที่สําคัญใน EEC
นอกจากนี้ ในการประชุมลุ่มน้ําโขง – ญี่ปุ่น ครั้งนี้จะมีการรับรองเอกสารผลลัพธ์ยุทธศาสตร์โตเกียว ค.ศ. 2018 ที่มุ่งเน้นการพัฒนาอนุภูมิภาคผ่านการเสริมสร้างความเชื่อมโยงในด้านต่าง ๆ การพัฒนาคน และอนุรักษ์สิ่งแวดล้อม ซึ่งเชื่อมโยงกับแผนแม่บท ACMECS ที่ไทยเป็นผู้ริเริ่มหลัก และญี่ปุ่นนับเป็นประเทศแรกที่ให้ความสนใจที่จะเข้าเป็นหุ้นส่วนเพื่อการพัฒนาของ ACMECS โดยไทยพร้อมร่วมมือกับญี่ปุ่นเพื่อพัฒนากลุ่มประเทศลุ่มน้ําโขงอย่างยั่งยืนและมีนวัตกรรมอย่างแข็งขัน และจะนําไปสู่การพัฒนาอนุภูมิภาคและภูมิภาคอาเซียนโดยรวม โดยเฉพาะในปีหน้าที่ไทยจะเป็นเจ้าภาพอาเซียน ก็ต้องขอรับความร่วมมือจากญี่ปุ่นในการทําให้อาเซียนเป็นประชาคมที่มีประชาชนเป็นศูนย์กลาง ไม่ทิ้งใครไว้ข้างหลัง และมองไปสู่อนาคต
ในตอนท้าย นายกรัฐมนตรียืนยันว่ารัฐบาลไทยได้เดินหน้าปฏิรูปประเทศสู่ความเป็นประชาธิปไตยที่ยั่งยืนอย่างต่อเนื่อง จะมีการเลือกตั้งภายในเดือนกุมภาพันธ์ปีหน้าและขอขอบคุณรัฐบาลญี่ปุ่นที่เข้าใจและสนับสนุนไทยมาตลอด และยินดีที่เอกชนญี่ปุ่นมีความมั่นใจในการดําเนินธุรกิจในไทยเพิ่มขึ้นอย่างต่อเนื่อง
รัฐบาลไทย-ข่าวทำเนียบรัฐบาล-ปลัด สธ. มอบแนวทางการทำงาน ปี 2562 ยึดยุทธศาสตร์ชาติระยะ 20 ปี ด้านสาธารณสุข
วันศุกร์ที่ 21 กันยายน 2561
ปลัด สธ. มอบแนวทางการทํางาน ปี 2562 ยึดยุทธศาสตร์ชาติระยะ 20 ปี ด้านสาธารณสุข
ปลัดกระทรวงสาธารณสุขคนใหม่  ชี้แจงแนวทางการบริหารงานปีงบประมาณ 2562  ยึดแนวทางการดําเนินงานตามยุทธศาสตร์ชาติระยะ 20 ปี ด้านสาธารณสุข ร่วมขับเคลื่อนค่านิยมองค์กร MOPH  และใช้เทคโนโลยีในการปฏิบัติงานได้อย่างมีประสิทธิภาพสูงสุด
วันนี้ (21 กันยายน 2561) นายแพทย์สุขุม กาญจนพิมาย อธิบดีกรมวิทยาศาสตร์การแพทย์ ซึ่งจะดํารงตําแหน่งปลัดกระทรวงสาธารณสุข ในวันที่ 1 ตุลาคม 2561 ได้ชี้แจงแนวทางการบริหารงานปีงบประมาณ 2562 ว่า แนวทางการดําเนินงานของกระทรวงสาธารณสุข ยังคงยึดแนวทางการดําเนินงานตามยุทธศาสตร์ชาติระยะ 20 ปี (ด้านสาธารณสุข) โดยขับเคลื่อนค่านิยมองค์กร MOPH และมีวิสัยทัศน์กระทรวงสาธารณสุข “เป็นองค์กรหลักด้านสุขภาพ ที่รวมพลังสังคม เพื่อประชาชนสุขภาพดี” ภายใต้พันธกิจ “พัฒนาและอภิบาลระบบสุขภาพอย่างมีส่วนร่วมและยั่งยืน” โดยมีเป้าหมายร่วมกันคือ “ประชาชนสุขภาพดี เจ้าหน้าที่มีความสุข ระบบสุขภาพยั่งยืน”
โดยจะเร่งรัดการทํางานใน 5 ประเด็น ที่ได้รับมอบหมายจากท่านรัฐมนตรีว่าการกระทรวงสาธารณสุข ได้แก่ 1. การพัฒนาระบบสุขภาพปฐมภูมิ ประกอบด้วย คณะกรรมการพัฒนาคุณภาพชีวิตระดับอําเภอ ที่เน้นกระบวนการสร้างความร่วมมือกับทุกภาคส่วนในระดับอําเภอเพื่อดูแลคุณภาพชีวิตประชาชน คลินิกหมอครอบครัวและรพ.สต.ติดดาว เน้นการพัฒนาคุณภาพหน่วยบริการระดับปฐมภูมิ และพัฒนาเกณฑ์การประเมินให้มีความเหมาะสม 2. การใช้ยาอย่างสมเหตุผล ต้องเร่งขับเคลื่อนเพื่อลดการดื้อยาต้านจุลชีพและการใช้ยาอย่างสมเหตุผล 3. การควบคุมป้องกันวัณโรค เพื่อลดปัญหาให้หมดไปจากประเทศไทย 4.การปฏิรูปกําลังคนด้านสุขภาพ บูรณาการข้อมูลบุคลากรให้เห็นเป็นภาพรวมของประเทศ เพื่อการวางแผนการบริหารกําลังคนอย่างมีประสิทธิภาพ การกระจายอํานาจให้เขตสุขภาพสามารถวางแผน พัฒนาและบริหารจัดการกําลังคนได้ตามบริบทของพื้นที่ และ5. การปฏิรูประบบเทคโนโลยีสารสนเทศด้านสุขภาพ บูรณาการข้อมูลกระทรวงสาธารณสุขให้เป็นหนึ่งเดียว เร่งสร้าง Big Dataให้เกิดเป็นรูปธรรม
นอกจากนี้ ยังมีประเด็นสําคัญที่อยากขอความร่วมมือบุคลากรทุกคนร่วมกันขับเคลื่อนอีก 3 ประเด็น คือ การร่วมกันดําเนินโครงการจิตอาสา เราทําความดีด้วยหัวใจ โครงการตามพระราชดําริฯ โครงการเฉลิมพระเกียรติฯ รวมทั้งการขับเคลื่อนนโยบายรัฐบาล เพื่อให้ประเทศไทยมีความมั่นคง มั่งคั่ง และยั่งยืน การขับเคลื่อนงานของกระทรวงสาธารณสุข ภายใต้ค่านิยม กระทรวงสาธารณสุข MOPH: Mastery Originality People-Centered Humility และเน้นความพอเพียง เรียบง่าย สร้างสัมพันธภาพแบบพี่น้อง และการพัฒนาทักษะทางดิจิทัลของบุคลากรให้ก้าวทันเทคโนโลยีเพื่อให้บุคลากรมีความสามารถในการใช้เทคโนโลยีในการปฏิบัติงานได้อย่างมีประสิทธิภาพ
“ขอให้ทุกท่านร่วมกันขับเคลื่อนกระทรวงสาธารณสุขไปพร้อมกันให้เป็นกระทรวงแห่งความสุขที่สามารถใช้เทคโนโลยีในการปฏิบัติงานได้อย่างมีประสิทธิภาพสูงสุด” นายแพทย์สุขุม กล่าว
************************** 21 กันยายน 2561
รัฐบาลไทย-ข่าวทำเนียบรัฐบาล-พลอากาศเอก ประจิน  จั่นตอง รองนายกรัฐมนตรี ตรวจราชการ 3  จังหวัดภาคตะวันออกเฉียงเหนือ
วันพุธที่ 27 กุมภาพันธ์ 2562
พลอากาศเอก ประจิน  จั่นตอง รองนายกรัฐมนตรี ตรวจราชการ 3  จังหวัดภาคตะวันออกเฉียงเหนือ
พลอากาศเอก ประจิน  จั่นตอง รองนายกรัฐมนตรี ตรวจราชการ 3  จังหวัดภาคตะวันออกเฉียงเหนือ
พลอากาศเอก ประจิน จั่นตอง รองนายกรัฐมนตรีและรัฐมนตรีว่าการกระทรวงยุติธรรม มีกําหนดตรวจราชการใน 3 จังหวัดภาคตะวันออกเฉียงเหนือ ได้แก่ บุรีรัมย์ ขอนแก่น และอุดรธานี เพื่อเป็นประธานเปิดมหกรรมงานวิจัย งานแสดงสินค้านานาชาติ งานส่งมอบโครงการเสริมสร้างคุณภาพชีวิตเด็กนักเรียนในโรงเรียนด้อยโอกาส การตรวจเยี่ยมโครงการที่ขอรับการสนับสนุนงบประมาณฯ และการมอบนโยบายและการกํากับติดตามการปฏิบัติราชการในกํากับดูแล โดยมีกําหนดการที่สําคัญ ดังนี้
วันที่ 28 กุมภาพันธ์ 2562 เวลา 09.00 น. รองนายกรัฐมนตรีและรัฐมนตรีว่าการกระทรวงยุติธรรม จะเป็นประธานเปิดงาน “มหกรรมงานวิจัยส่วนภูมิภาค ประจําปี 2562” พร้อมปาฐกถาพิเศษเรื่อง “การสร้างสรรค์งานวิจัยสู่การพัฒนาเศรษฐกิจฐานราก เพื่อความมั่นคงของประเทศ” ณ อาคารหอประชุมวิชชาอัตศาสตร์ มหาวิทยาลัยราชภัฏบุรีรัมย์ จังหวัดบุรีรัมย์ เวลา 11.00 น. เป็นประธานเปิดงาน “อีสานอุตสาหกรรมแฟร์ ครั้งที่ 4” พร้อมปาฐกถาพิเศษ เรื่อง “SMART CITY” ณ ศูนย์ประชุมและแสดงสินค้านานาชาติจังหวัดขอนแก่น (KICE)
ช่วงบ่าย เวลา 14.00 น. เป็นประธานในพิธีส่งมอบโครงการเสริมสร้างคุณภาพชีวิตของนักเรียนในโรงเรียนด้อยโอกาส ให้กับ โรงเรียนโคกนายม อําเภอซําสูง จังหวัดขอนแก่น ต่อมา เวลา 15.40 น. ตรวจเยี่ยมโครงการที่ได้รับการสนับสนุนงบประมาณรายจ่ายประจําปี พ.ศ.2561งบกลางรายการเงินสํารองจ่ายเพื่อกรณีฉุกเฉิน หรือจําเป็นในอํานาจของรองนายกรัฐมนตรี โครงการก่อสร้างถนนลาดยาง สายดอนม่วง หมู่ที่ 3 ถึงบ้านโนนแสวง หมู่ที่ 11 – บ้านวังแสง หมู่ที่ 10 ตําบลนาม่วง อําเภอประจักษ์ศิลปาคม จังหวัดอุดรธานี และเวลา 16.40 น. เป็นประธานการประชุมมอบนโยบายและรับฟังการนําเสนอแผนงานและโครงการของเขตตรวจราชการที่ 10 (จังหวัดอุดรธานี) รวมทั้งปัญหาและอุปสรรคในการดําเนินงาน
------------------------
กลุ่มประชาสัมพันธ์และเผยแพร่ สํานักโฆษก
ข้อมูลโดย พลอากาศเอก มณฑล สัชฌุกร
โฆษกประจํารองนายกรัฐมนตรี (พลอากาศเอก ประจิน จั่นตอง)
รัฐบาลไทย-ข่าวทำเนียบรัฐบาล-“กอช. ร่วมกับ FSMART เพิ่มช่องทางอำนวยความสะดวกให้สมาชิก กอช. ส่งเงินสะสมผ่านตู้บุญเติม”
วันพุธที่ 28 พฤศจิกายน 2561
“กอช. ร่วมกับ FSMART เพิ่มช่องทางอํานวยความสะดวกให้สมาชิก กอช. ส่งเงินสะสมผ่านตู้บุญเติม”
บมจ.ฟอร์ท สมาร์ท เซอร์วิส ลงนามสัญญาร่วมกับ กองทุนการออมแห่งชาติ (กอช.) เพิ่มช่องทางอํานวยความสะดวกให้กับสมาชิก กอช. ได้ส่งเงินสะสมผ่านตู้บุญเติม และเข้าถึงทุกพื้นที่ตั้งแต่จังหวัดถึงหมู่บ้านด้วยการให้บริการ 130,109 ตู้ทั่วประเทศ
บมจ.ฟอร์ท สมาร์ท เซอร์วิส ลงนามสัญญาร่วมกับ กองทุนการออมแห่งชาติ (กอช.) เพิ่มช่องทางอํานวยความสะดวกให้กับสมาชิก กอช. ได้ส่งเงินสะสมผ่านตู้บุญเติม และเข้าถึงทุกพื้นที่ตั้งแต่จังหวัดถึงหมู่บ้านด้วยการให้บริการ 130,109 ตู้ทั่วประเทศ พร้อมเตรียมเพิ่มบริการอื่นๆ เพื่อตอบโจทย์ความต้องการของลูกค้าแบบเบ็ดเสร็จเพื่อเพิ่มอัตราการเติบโตในระยะยาว
นางสาวจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ (กอช.) เปิดเผยว่า กอช. เป็นหน่วยงานของรัฐ อยู่ภายใต้การกํากับดูแลของกระทรวงการคลัง เพื่อเสริมสร้างระบบบํานาญให้แก่ผู้ที่เป็นแรงงานนอกระบบ แรงงานอิสระ นักเรียน นิสิตและนักศึกษา ที่ไม่เป็นผู้ประกันตนตามมาตรา 33, มาตรา 39, มาตรา 40 ทางเลือก 2, มาตรา 40 ทางเลือก 3 ไม่เป็นสมาชิกกองทุนบําเหน็จบํานาญข้าราชการ และไม่เป็นสมาชิกกองทุนสํารองเลี้ยงชีพ ได้เติมเต็มเงินออมสมทบ หลังเกษียณรายเดือน เพื่อมุ่งเน้นการให้ความรู้ในการวางแผนทางการเงินให้กับภาคประชาชน เพื่อตอบโจทย์ความมั่นคงทางการเงิน และลดหย่อนภาษีได้อีกด้วย
สําหรับโครงการความร่วมมือระหว่างบริษัท ฟอร์ท สมาร์ท เซอร์วิส จํากัด (มหาชน) และกอช. เล็งเห็นถึงการบริการที่เข้าถึงในทุกพื้นที่ของตู้เติมเงินบุญเติมที่กระจายอยู่ทั่วประเทศ ซึ่งเป็นช่องทางที่สามารถอํานวยความสะดวกให้กับสมาชิก กอช. ได้ส่งเงินสะสมผ่านตู้บุญเติม นอกเหนือจากหน่วยรับสมัครเครือข่ายหรือช่องทางอื่นที่ให้บริการแก่สมาชิกแล้ว โดย กอช. เชื่อว่าสมาชิก กอช. จะรับความสะดวกเพิ่มมากขึ้นในการส่งเงินสะสมมากขึ้นและคาดว่าจะช่วยให้มีการออมเพิ่มมากขึ้นในอนาคต รวมทั้งเป็นการสร้างสังคมไทยให้มีวินัยในการออมอย่างมั่นคงและยั่งยืน
“ทาง กอช. ต้องขอขอบคุณผู้บริหาร บริษัท ฟอร์ท สมาร์ท เซอร์วิส จํากัด (มหาชน) ที่เล็งเห็นความสําคัญของการสร้างสังคมแห่งการออม โดยเฉพาะการอํานวยความสะดวกในการส่งเสริมการออมผ่านตู้บุญเติมให้กับสมาชิก กอช. เพื่อให้มีเงินสามารถพึ่งพาตนเองได้ในวัยชราภาพจากหลักประกันด้านบํานาญที่มั่นคงของรัฐ คุณออม รัฐช่วยออม คุณได้บํานาญ”
นายณรงค์ศักดิ์ เลิศทรัพย์ทวี กรรมการผู้จัดการ บริษัท ฟอร์ท สมาร์ท เซอร์วิส จํากัด(มหาชน) “FSMART” ผู้นําช่องทางการชําระเงินที่มีเครือข่ายมากที่สุดในประเทศไทยผ่าน “ตู้เติมเงินออนไลน์บุญเติม” เปิดเผยว่า บริษัททําการลงนามสัญญาร่วมกับกองทุนการออมแห่งชาติ (กอช.) ในการให้ตู้เติมเงินออนไลน์บุญเติมเป็นช่องทางการส่งเงินสะสมของสมาชิก โดยสามารถใช้บริการได้ที่ตู้บุญเติมกว่า 130,109 ตู้ทั่วประเทศ ทั้งในเขตพื้นที่จังหวัด อําเภอ ตําบล ตลอดจนหมู่บ้านที่มีการติดตั้งบุญเติม ซึ่งเชื่อว่าจะเป็นการอํานวยความสะดวกให้กับสมาชิกของ กอช. ได้เป็นอย่างดี
“ต้องขอขอบคุณทางกองทุนการออมแห่งชาติ หรือ กอช. ที่เลือกให้ตู้เติมเงินบุญเติมเป็นช่องทางอํานวยความสะดวกให้กับสมาชิกในการส่งเงินสะสม จากจํานวนตู้เติมเงินที่ให้บริการกระจายอยู่ทั่วประเทศโดยเฉพาะในพื้นที่ต่างจังหวัดที่ช่องทางอื่นๆ เข้าไม่ถึง และยังถือได้ว่าบุญเติมจะเป็นส่วนหนึ่งที่ช่วยส่งเสริมให้มีการเก็บออมเพิ่มมากขึ้นในอนาคต ตามที่ทาง กอช.ตั้งเป้าหมายไว้” นายณรงค์ศักดิ์ กล่าว
รัฐบาลไทย-ข่าวทำเนียบรัฐบาล-มหาดไทยเชิญชวนประชาชนสวมเสื้อสีชมพู เข้าร่วมพิธีบำเพ็ญกุศลและพิธีน้อมรำลึกเนื่องในวันคล้ายวันสวรรคต พระบาทสมเด็จพระจุลจอมเกล้าเจ้าอยู่หัว 23 ตุลาคม 2562
วันอังคารที่ 22 ตุลาคม 2562
มหาดไทยเชิญชวนประชาชนสวมเสื้อสีชมพู เข้าร่วมพิธีบําเพ็ญกุศลและพิธีน้อมรําลึกเนื่องในวันคล้ายวันสวรรคต พระบาทสมเด็จพระจุลจอมเกล้าเจ้าอยู่หัว 23 ตุลาคม 2562
มหาดไทยเชิญชวนประชาชนสวมเสื้อสีชมพู เข้าร่วมพิธีบําเพ็ญกุศลและพิธีน้อมรําลึกเนื่องในวันคล้ายวันสวรรคต พระบาทสมเด็จพระจุลจอมเกล้าเจ้าอยู่หัว 23 ตุลาคม 2562
วันนี้ (22 ต.ค.62) พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เปิดเผยว่า กระทรวงมหาดไทยได้แจ้งให้ทุกจังหวัดจัดพิธีบําเพ็ญกุศลและพิธีน้อมรําลึกเนื่องในวันคล้ายวันสวรรคต พระบาทสมเด็จพระจุลจอมเกล้าเจ้าอยู่หัว ในวันพุธที่ 23 ตุลาคม 2562 โดยในเวลา 07:00 น. พิธีทําบุญตักบาตรพระสงฆ์ 57 รูป ณ ศาลากลางจังหวัดหรือสถานที่ที่จังหวัดกําหนด เวลา 08:00 น. พิธีวางพวงมาลาและพิธีถวายบังคม และในเวลา 19:00 น. พิธีจุดเทียนเพื่อน้อมรําลึกในพระมหากรุณาธิคุณ พระบาทสมเด็จพระจุลจอมเกล้าเจ้าอยู่หัว นอกจากนี้ ในทุกจังหวัดทั่วประเทศจะมีการจัดกิจกรรมจิตอาสาพัฒนา ปรับภูมิทัศน์ ทําความสะอาดบริเวณเส้นทางรถไฟ และระบบสาธารณูปโภคพื้นฐาน เช่น ไฟฟ้า ประปา รวมถึงการตรวจสอบความปลอดภัยและความพร้อมในการใช้งานของระบบไฟฟ้า-ประปาในพื้นที่ที่ประสบอุทกภัย และกิจกรรมพัฒนาอื่น ๆ ที่เกี่ยวเนื่องกับพระราชกรณียกิจของพระบาทสมเด็จพระจุลจอมเกล้าเจ้าอยู่หัว เพื่อถวายพระราชกุศลและน้อมรําลึกเนื่องในโอกาสวันคล้ายวันสวรรคต พระบาทสมเด็จพระจุลจอมเกล้าเจ้าอยู่หัว ในตลอดทั้งวันด้วย
พลเอก อนุพงษ์ เผ่าจินดา กล่าวเพิ่มเติมว่า กระทรวงมหาดไทย ขอเชิญชวนพี่น้องประชาชน และทุกภาคส่วน หน่วยงานภาครัฐ ภาคเอกชน ภาคประชาสังคม และจิตอาสาพระราชทาน 904 วปร. ทั่วประเทศ ร่วมน้อมรําลึกในพระมหากรุณาธิคุณของพระบาทสมเด็จพระจุลจอมเกล้าเจ้าอยู่หัว โดยพร้อมใจกันสวมเสื้อสีชมพู เข้าร่วมพิธีและกิจกรรมในวันพุธที่ 23 ตุลาคม 2562 ตามเวลาและสถานที่ที่จังหวัดกําหนด โดยพร้อมเพรียงกัน.
กองสารนิเทศ สป.มท.
ครั้งที่ 176/2562
วันที่ 22 ต.ค. 2562
รัฐบาลไทย-ข่าวทำเนียบรัฐบาล-รายงานข้อมูลผู้สมัครแข่งขัน ตำแหน่งครูผู้ช่วย ปี พ.ศ.2560
วันพฤหัสบดีที่ 30 มีนาคม 2560
รายงานข้อมูลผู้สมัครแข่งขัน ตําแหน่งครูผู้ช่วย ปี พ.ศ.2560
วันที่ 29 มีนาคม 2560
รัฐบาลไทย-ข่าวทำเนียบรัฐบาล-เตรียมความพร้อม
วันพุธที่ 26 ธันวาคม 2561
เตรียมความพร้อม
นายแพทย์ศุภกิจ ศิริลักษณ์ รองปลัดกระทรวงสาธารณสุข นําทีมผู้บริหารกระทรวงสาธารณสุข ลงพื้นที่ติดตามความพร้อมการจัดบริการของโรงพยาบาล
นายแพทย์ศุภกิจ ศิริลักษณ์ รองปลัดกระทรวงสาธารณสุข นําทีมผู้บริหารกระทรวงสาธารณสุข ลงพื้นที่ติดตามความพร้อมการจัดบริการของโรงพยาบาล ศูนย์รับแจ้งเหตุและสั่งการ 1669 ห้องฉุกเฉิน คุณภาพรถพยาบาล พร้อมเยี่ยมให้กําลังใจเจ้าหน้าที่ผู้ปฏิบัติงานดูแลประชาชนตลอดเทศกาลปีใหม่ 2562 ที่โรงพยาบาลนครปฐม จ.นครปฐม ************** ธันวาคม 2561
รัฐบาลไทย-ข่าวทำเนียบรัฐบาล-สธ.เตือนประชาชนในพื้นที่น้ำท่วมดูแลสุขภาพ หากมีไข้ กินยาแล้วอาการไม่ดีขึ้น 2 วัน ให้พบแพทย์
วันศุกร์ที่ 10 สิงหาคม 2561
สธ.เตือนประชาชนในพื้นที่น้ําท่วมดูแลสุขภาพ หากมีไข้ กินยาแล้วอาการไม่ดีขึ้น 2 วัน ให้พบแพทย์
กระทรวงสาธารณสุข แนะนําประชาชนในพื้นที่น้ําท่วมดูแลสุขภาพ รักษาร่างกายให้อบอุ่น หากมีอาการหนักหรือไข้สูงหรือมีอาการแล้ว 2 วัน ไม่ดีขึ้น ขอให้ไปพบแพทย์ เจ็บป่วยฉุกเฉินโทรแจ้งสายด่วน 1669 ตลอด 24 ชั่วโมง
กระทรวงสาธารณสุข แนะนําประชาชนในพื้นที่น้ําท่วมดูแลสุขภาพ รักษาร่างกายให้อบอุ่น หากมีอาการหนักหรือไข้สูงหรือมีอาการแล้ว 2 วัน ไม่ดีขึ้น ขอให้ไปพบแพทย์ เจ็บป่วยฉุกเฉินโทรแจ้งสายด่วน 1669 ตลอด 24 ชั่วโมง
นายแพทย์เจษฎา โชคดํารงสุข ปลัดกระทรวงสาธารณสุข ให้สัมภาษณ์ว่า ประเทศไทยยังคงมีฝนตกในทุกภาค และคาดว่า16-17สิงหาคมนี้ จะมีพายุดีเปรสชั่นเคลื่อนเข้าประเทศไทยทําให้เกิดฝนตกเพิ่มขึ้น อาจทําให้มีสถานการณ์น้ําท่วม น้ําล้นตลิ่ง น้ําระบายจากเขื่อนในหลายพื้นที่ ได้กําชับให้สถานบริการสาธารณสุข ดําเนินการตามแผนรับมือน้ําท่วมที่กําหนดไว้ ไม่ให้กระทบการให้บริการประชาชน โดยเฉพาะโรงพยาบาลใหญ่ต้องเปิดให้บริการได้ตามปกติ สําหรับโรงพยาบาลส่งเสริมสุขภาพตําบล (รพ.สต.) ในวันนี้ ได้รับรายงานได้รับผลกระทบ2แห่ง คือ รพ.สต.บ้านนาวี และรพ.สต.บ้านไคร่นุ่น อ.เสลภูมิ จ.ร้อยเอ็ด แต่เปิดบริการได้ตามปกติ
นอกจากนี้ ได้ให้ส่งหน่วยแพทย์เคลื่อนที่ออกไปดูแลประชาชนในพื้นที่น้ําท่วมอย่างต่อเนื่อง ทั้งโรคทางกายและดูแลด้านจิตใจใน9จังหวัด ได้แก่ จ.กาญจนบุรี กาฬสินธุ์ นครพนม อุบลราชธานี ร้อยเอ็ด สกลนคร บึงกาฬ ยโสธร มุกดาหาร มีผู้รับบริการสะสม3,305ราย เยี่ยมบ้าน45ครอบครัว และส่งต่อไปรับการรักษาที่โรงพยาบาล27ราย ไม่มีรายงานโรคที่ต้องเฝ้าระวัง ส่วนกลางได้สนับสนุนยาชุดช่วยเหลือน้ําท่วมรวม 18,400 ชุด ยาตําราหลวง500ชุด ยาน้ํากัดเท้า3,750หลอด ยาทากันยุง700ชิ้น เสื้อชูชีพ200ตัว
ทั้งนี้ ในช่วงฤดูฝนประกอบกับน้ําท่วม ประชาชนเสี่ยงเจ็บป่วยมากขึ้นด้วยโรคที่พบบ่อย เช่น ไข้หวัดใหญ่ ปอดบวม เป็นต้นที่น่าห่วงคือกลุ่มผู้สูงอายุ เด็กเล็ก ผู้มีโรคเรื้อรังประจําตัว อาจมีภูมิคุ้มกันลดต่ําลงส่งผลให้เมื่อเจ็บป่วยแล้วมีอาการรุนแรง เช่น ปอดบวม ตั้งแต่ต้นปีถึงปัจจุบัน พบผู้ป่วย152,571คน เสียชีวิต112 ราย ส่วนไข้หวัดพบป่วยแล้วกว่า80,000คน เสียชีวิต11ราย ผู้ป่วยส่วนใหญ่เป็นผู้สูงอายุ และเด็กเล็ก ได้กําชับให้สํานักงานสาธารณสุขทุกจังหวัด เฝ้าระวังโรค ออกให้ความรู้ประชาชนในการดูแลสุขภาพให้แข็งแรง
ขอให้ประชาชนโดยเฉพาะผู้ประสบภัยน้ําท่วม ดูแลสุขภาพ รักษาร่างกายให้อบอุ่น หากป่วยเป็นไข้หวัด ขอให้นอนพักอย่างเต็มที่ใช้ผ้าปิดปากและจมูกเวลาไอ จาม เพื่อป้องกันการแพร่เชื้อสู่ผู้อื่น และหากมีอาการหนักหรือไข้สูงหรือมีอาการแล้ว 2 วัน ไม่ดีขึ้น ขอให้ไปพบแพทย์ เจ็บป่วยฉุกเฉินโทรแจ้งสายด่วน 1669 ตลอด 24 ชั่วโมง
******************************** 10 สิงหาคม2561
รัฐบาลไทย-ข่าวทำเนียบรัฐบาล-มาตรการภาษีเพื่อช่วยเหลือผู้ประสบภัยอุทกภัย 2560
วันศุกร์ที่ 18 สิงหาคม 2560
มาตรการภาษีเพื่อช่วยเหลือผู้ประสบภัยอุทกภัย 2560
มาตรการภาษี เพื่อช่วยแบ่งเบาภาระหนี้สินให้แก่ผู้ประสบอุทกภัย และให้สินเชื่อเพื่อเป็นทุนไปซ่อมแซมอาคารบ้านเรือน และยานพาหนะ ที่เสียหาย
ต่อจากนี้ไป ขอเชิญรับฟังไทยคู่ฟ้า ครับ
รัฐบาลอนุมัติมาตรการทางภาษีเพื่อส่งเสริมการบริจาคเงินและสิ่งของช่วยเหลือผู้ประสบอุทกภัยในภาคอีสานและภาคเหนือ โดยบุคคลธรรมดาหรือนิติบุคคลที่บริจาคเงินในระหว่างวันที่ 5 ก.ค. – 31 ต.ค.60 ผ่านหน่วยงานราชการหรือกองทุนต่าง ๆ ที่ได้ขึ้นทะเบียนไว้กับกรมสรรพากร สามารถนําจํานวนเงินหรือมูลค่าสิ่งของที่บริจาคไปหักลดหย่อนภาษีได้ 1.5 เท่าของมูลค่าที่จ่ายจริง รวมทั้งได้อนุมัติมาตรการช่วยเหลือและฟื้นฟูผู้ประสบภัยให้สามารถนําค่าใช้จ่ายจากการซ่อมแซมอาคารบ้านเรือนไม่เกิน 1 แสนบาท และการซ่อมรถยนต์หรือรถจักรยานยนต์ไม่เกิน 3 หมื่นบาท ในระหว่างวันที่ 5 ก.ค. – 31 ธ.ค.60 ไปหักลดหย่อนภาษีได้เท่ากับจํานวนที่จ่ายจริงเช่นเดียวกัน
ร่วมเดินหน้าประเทศไทย กับสํานักโฆษก สํานักเลขาธิการนายกรัฐมนตรี
รัฐบาลไทย-ข่าวทำเนียบรัฐบาล-คำแถลงแถลงการณ์ของนายกรัฐมนตรี  (พลเอก ประยุทธ์ จันทร์โอชา)
วันพุธที่ 11 กรกฎาคม 2561
คําแถลงแถลงการณ์ของนายกรัฐมนตรี  (พลเอก ประยุทธ์ จันทร์โอชา)
คําแถลงแถลงการณ์ของนายกรัฐมนตรี  (พลเอก ประยุทธ์ จันทร์โอชา)
คําแถลงแถลงการณ์ของนายกรัฐมนตรี
(พลเอก ประยุทธ์ จันทร์โอชา)
วันพุธที่ 11 กรกฎาคม 2561 เวลา 11.50 น.
................................
ประชาชนชาวไทยที่รักทุกคน นับตั้งแต่วันที่ 23 มิถุนายน 2561 ที่นักฟุตบอลและผู้ช่วยโค้ชทีมหมูป่าอะคาเดมี แม่สาย รวม 13 คน ได้ประสบอันตราย ติดอยู่ภายในวนอุทยานถ้ําหลวง ขุนน้ํานางนอน อําเภอแม่สาย จังหวัดเชียงราย รัฐบาลได้รวบรวมสรรพกําลังเพื่อให้การช่วยเหลือ อย่างเต็มความสามารถด้วยการบูรณาการ ความร่วมมือของทุกฝ่ายทั้งจากภาครัฐ ภาคเอกชน ประชาชน ทั้งไทยและต่างประเทศที่ได้ร่วมมือกัน เสียสละ อดทน ปฏิบัติภารกิจอย่างเต็มขีดความสามารถด้วยสติปัญญาและความกล้าหาญ ประกอบกับกําลังใจ จากทั่วทุกมุมโลก ทุกชาติ ศาสนาที่ส่งมายังประเทศไทย จนบัดนี้ ภารกิจการค้นหาและกู้ภัย ได้สําเร็จลุล่วงลงแล้วรวมใช้เวลาทั้งสิ้น 17 วัน ส่งผลให้ผู้ประสบภัย ทั้ง 13 คน และหน่วยกู้ภัยประสบความสําเร็จ ออกจากวนอุทยานถ้ําหลวงได้อย่างปลอดภัย ในยามที่ประชาชนประสบทุกข์ภัยเราได้รับพระเมตตาและพระมหากรุณาธิคุณขององค์สมเด็จพระเจ้าอยู่หัว ตลอดจนพระบรมวงศานุวงศ์ ทุกพระองค์ที่ทรงติดตามข่าวสารการปฏิบัติงานของเจ้าหน้าที่อย่างใกล้ชิดพระราชทานความช่วยเหลือต่าง ๆ ตลอดจนพระราชทานขวัญกําลังใจแก่เจ้าหน้าที่ผู้ปฏิบัติงาน ตลอดเวลานับเป็นพระมหากรุณาธิคุณ อย่างหาที่สุดมิได้ต่อปวงชนชาวไทยขอจงทรงพระเจริญ
พี่น้องที่เคารพครับ ผมในนามของรัฐบาลไทยต้องขอแสดงความขอบคุณ อย่างสุดซึ้งในความเสียสละและความมุมานะในการปฏิบัติงานของผู้มีส่วนเกี่ยวข้องทุกคนทุกองค์กร ประชาชน จิตอาสาและสื่อมวลชนทั้งไทยและต่างประเทศที่สนับสนุนทั้งองค์ความรู้ กําลังคนเครื่องมือและอุปกรณ์ต่าง ๆ ตลอดจนกําลังใจและไมตรีจิต จากมิตรประเทศทั่วโลกจนทําให้ภารกิจในครั้งนี้ สําเร็จได้ด้วยดีเหตุการณ์ในครั้งนี้ นับเป็นบทเรียนครั้งสําคัญให้พวกเราได้เรียนรู้ว่าแม้ภารกิจจะยากลําบากและมีอุปสรรคกีดขวางมากมายเพียงใดแต่หากเรามีสติมีความมุ่งมั่นมีความสามัคคี ร่วมแรงร่วมใจกัน ด้วยจิตใจที่บริสุทธิ์ พร้อมที่จะเสียสละเพื่อส่วนรวมอุปสรรคทุกอย่างจะสามารถคลี่คลายได้ แม้วันนี้ ภารกิจจะเสร็จสิ้นแล้วแต่ภาพของความร่วมแรงร่วมใจโดยไม่แบ่งเชื้อชาติ ศาสนาจะยังคงอยู่ตลอดไป โดยเฉพาะอย่างยิ่งภาพของเจ้าหน้าที่ผู้กล้าหาญ จ่าเอกสมาน กุนัน อดีตนักทําลายใต้น้ําจู่โจมแห่งกองทัพเรืออาสาสมัครผู้สละชีพ ในปฏิบัติการครั้งนี้อย่างสมเกียรติ ความเสียสละของจ่าเอกสมานจะเป็นต้นแบบแห่งความกล้าหาญและประทับในจิตใจของพวกเราตลอดไป
ในโอกาสนี้ ผมขออาราธนาสิ่งศักดิ์สิทธิ์ทั้งหลาย ในสากลโลก อีกทั้ง พระบารมีแห่งองค์สมเด็จพระเจ้าอยู่หัวโปรดดลบันดาลประทานพร ให้คณะเจ้าหน้าที่ทุกท่านทั้งภาครัฐ ภาคเอกชน ภาคประชาชน ตลอดจนชาวต่างประเทศ ทุกประเทศ ประสบแต่ความสุขความเจริญ สมบูรณ์พร้อมด้วยกําลังกาย กําลังใจ กําลังสติปัญญา และ เดินทางกลับสู่มาตุภูมิโดยสวัสดิภาพโดยทั่วกัน
........................................................
กลุ่มประชาสัมพันธ์และเผยแพร่ สํานักโฆษก
รัฐบาลไทย-ข่าวทำเนียบรัฐบาล-​รู้หรือไม่? ไม่แสดงราคายา – ค่ารักษา ถือว่าผิด
วันศุกร์ที่ 25 มกราคม 2562
​รู้หรือไม่? ไม่แสดงราคายา – ค่ารักษา ถือว่าผิด
--
ขึ้นชื่อว่าอุบัติเหตุหรือโรคภัยไข้เจ็บ ไม่เคยเลือกเวลาหรือสถานที่ แต่หากเกิดขึ้นแล้ว หลายคนใช้วิธีการแก้ไขปัญหาตามลักษณะอาการที่แตกต่างกันออกไป ทั้งการซื้อยามารักษาอาการเจ็บป่วยด้วยตนเอง หรือบางครั้งต้องใช้บริการทางการแพทย์ ฟื้นฟูภาวะความเจ็บป่วย
หลายต่อหลายครั้ง เราอาจต้องเจอกับปัญหาการไม่ติดป้ายแสดงราคาค่ารักษาของโรงพยาบาล การถูกปฏิเสธการรักษากรณีเจ็บป่วยฉุกเฉิน รวมถึงค่ายาของโรงพยาบาลแพง ไม่เป็นธรรมกับผู้บริโภค
ประเทศไทยมี พ.ร.บ. สถานพยาบาล พ.ศ. 2541 เพื่อควบคุมดูแลสถานบริการสาธารณสุขให้มีคุณภาพ
“สถานพยาบาล” มีทั้งประเภทที่ไม่รับผู้ป่วยไว้ค้างคืน เช่น คลินิก และประเภทที่รับผู้ป่วยไว้ค้างคืน เช่น โรงพยาบาล โดยสถานพยาบาลจะต้องปฏิบัติตามหลักเกณฑ์ที่กฎหมายกําหนดไว้
โดยเฉพาะข้อกําหนดตามมาตรา 32 ที่บอกไว้ว่า สถานพยาบาลต้องแสดงใบอนุญาตไว้ในที่เปิดเผยและเห็นได้ง่าย และต้องแสดงรายละเอียดดังต่อไปนี้ด้วย
(1) ชื่อสถานพยาบาล
(2) รายการเกี่ยวกับผู้ประกอบวิชาชีพในสถานพยาบาลนั้น เช่น การผดุงครรภ์ ทันตกรรม
(3) อัตราค่ารักษาพยาบาล ค่ายาและเวชภัณฑ์ ค่าบริการทางการแพทย์ ค่าบริการอื่น และสิทธิของผู้ป่วย
จะเห็นได้ว่ากฎหมายกําหนดไว้ชัดเจนให้สถานพยาบาลทุกแห่งต้องแสดงราคาค่ารักษาพยาบาล ค่าเวชภัณฑ์ และค่าบริการทางการแพทย์ หากฝ่าฝืนต้องระวางโทษปรับไม่เกิน 10,000 บาท และหากเรียกเก็บค่ารักษาเกินอัตราที่แสดงบนป้าย จะมีโทษจําคุกไม่เกิน 1 ปี หรือปรับไม่เกิน 20,000 บาท หรือทั้งจําทั้งปรับ
ที่ผ่านมาหลายคนอาจไม่ทราบ และสถานพยาบาลเองก็ละเลยที่จะปฏิบัติตามกฎหมาย
นอกจากนี้ ตาม พ.ร.บ.สถานพยาบาล พ.ศ. 2541 ที่ปรับปรุงแก้ไขเพิ่มเติม ฉบับที่ 4 กําหนดว่า สถานพยาบาลจะต้องควบคุมและดูแลเพื่อช่วยเหลือเยียวยาแก่ผู้ป่วยฉุกเฉิน รวมทั้งส่งต่อผู้ป่วยที่ประสงค์จะไปรับการรักษาพยาบาลที่สถานพยาบาลแห่งอื่นตามความเหมาะสมด้วย หากฝ่าฝืนมีโทษจําคุกไม่เกิน 2 ปี หรือปรับไม่เกิน 40,000 บาท หรือทั้งจําทั้งปรับ
การมีข้อกําหนดทางกฎหมายดังกล่าวทั้งหมดนี้ ก็เพื่อให้ประชาชนได้รับการบริการและดูแลอย่างมีคุณภาพมาตรฐาน ได้รับทราบข้อมูลที่ชัดเจน สามารถเปรียบเทียบราคา เพื่อประกอบการตัดสินใจก่อนเข้ารับการรักษา
หากประชาชนพบเห็นว่า มีสถานพยาบาลแห่งใดที่ไม่ติดป้ายแสดงรายละเอียดต่าง ๆ หรือเข้ารับบริการทางการแพทย์แล้วรู้สึกว่าไม่ได้รับความเป็นธรรม สามารถร้องเรียนได้ตามช่องทาง ดังนี้
1. สายด่วนคุ้มครองผู้บริโภค หมายเลข 1166 สามารถแจ้งได้ในวันและเวลาราชการ
2. สายด่วนกรมสนับสนุนบริการสุขภาพ 02 193 7999 สามารถแจ้งได้ตลอด 24 ชั่วโมง
3. สายด่วน สปสช.1330 สามารถแจ้งได้ตลอด 24 ชั่วโมง
ข่าวดีล่าสุด...ก็คือ การที่รัฐบาลได้อนุมัติเพิ่มรายการเวชภัณฑ์เกี่ยวกับการรักษาโรค การบริการรักษาพยาบาล บริการทางการแพทย์ และบริการอื่นของสถานพยาบาลเกี่ยวกับการรักษาโรค เป็นรายการสินค้าและบริการควบคุมปี 2562 ซึ่งจะทําให้เกิดความมั่นใจแก่ประชาชนมากยิ่งขึ้นอีกด้วย
ทั้งหมดนี้นับเป็นมาตรการที่ตอบโจทย์ปัญหาที่เกิดขึ้นได้อย่างครบวงจร และช่วยยกระดับมาตรฐานการบริการทางการแพทย์ของประเทศได้เป็นอย่างดี
----------------------
ภาพ / ข่าว : กลุ่มสื่อสารเชิงกลยุทธ์ สํานักโฆษก สํานักเลขาธิการนายกรัฐมนตรี